Diari Oficial de la Generalitat Valenciana


Sumari del DOGV 2642, del 11-12-1995 (1995/836922)

DECRET 331/1995, de 3 de novembre, del Govern Valencià, pel qual s'estableix l'ajuda econòmica per a cuidar ancians i ancianes des de l'àmbit familiar.
-------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/1995/11/03/331/dof/vci/html**

### Dades del document

Número de DOGV
:   2642

Data del DOGV
:   11-12-1995

Secció del DOGV
:   DISPOSICIONS GENERALS

Número del document
:   1995/836922


Data del document
:   03-11-1995

Organisme emissor
:   Conselleria de Treball i Afers Socials

Tipus de document
:   Decret

Anàlisi jurídica

DECRET 331/1995, de 3 de novembre, del Govern Valencià, pel qual s'estableix l'ajuda econòmica per a cuidar ancians i ancianes des de l'àmbit familiar.   
D'acord amb l'article 21 de la Llei de la Generalitat Valenciana 5/1989, de 6 de juliol, de Serveis Socials de la Comunitat Valenciana, relatiu al finançament de les diferents prestacions, atencions i serveis, la Conselleria de Treball i Afers Socials regula l'accés a les ajudes econòmiques dirigides a fomentar el desplegament i millora de les competències de l'administració autonòmica per a la superació de les dificultats específiques d'autonomia, integració o participació que afecten les persones majors de la nostra Comunitat.  
A fi de garantir l'eficiència de les intervencions i la millora de la qualitat de vida per a la població en general, i en particular per tal d'afavorir la integració de la unitat familiar i la solidaritat amb les persones majors, es considera convenient promoure l'atenció dels ancians i ancianes al si d'un ambient familiar, així s'evitarà els desarrelaments del seu nucli de convivència i es pal·liaran situacions de soledat o marginació.  
Per això, és convenient fer un esforç pressupostari per part de la Generalitat Valenciana per a ajudar econòmicament a aquelles persones que, si bé tenen al seu càrrec les tasques pròpies de la llar, dediquen la seua atenció a cuidar un ancià o anciana i els presten tots els serveis necessaris per tal d'aconseguir una digna qualitat de vida.  
La regulació d'aquest programa pretén canalitzar aquesta ajuda econòmica com a part integrant de l'actuació de l'administració en matèria de serveis socials, així es consolida d'una manera efectiva el sistema públic de serveis socials, sense oblidar la necessària participació de tots els ciutadans en aquesta tasca i la importància de l'existència de la institució familiar com a cèl·lula nuclear i vertebradora de la societat civil.  
Per això, d'acord amb el que estableix l'Estatut d'Autonomia i fent ús de les facultats establides en els articles 22.e) i 35.c) de la Llei 5/1983, de 30 de desembre, de Govern Valencià, a proposta del conseller de Treball i Afers Socials, i amb la prèvia deliberació del Govern Valencià en la reunió del dia 3 de novembre de 1995,  
DECRETE  
Article primer. Objecte i àmbit d'aplicació  
És objecte d'aquest decret establir el marc jurídic de regulació de l'ajuda econòmica a aquelles persones que, si bé compleixen cadascun dels requisits esmentats en els articles següents, per raó de la seua completa dedicació a les tasques inherents a la llar familiar dediquen la seua atenció a cuidar ancians o ancianes, bé en el domicili familiar o bé en el mateix domicili de l'ancià o anciana, si aquest es troba pròxim al del beneficiari de l'ajuda.  
Article segon. Dels requisits  
A) Requisits subjectius.  
Les persones susceptibles de beneficiar-se d'aquesta ajuda econòmica, hauran de tenir la seua residència habitual en els municipis de la Comunitat Valenciana, comptar 45 anys o més, no realitzar cap treball remunerat i trobar-se a càrrec de les tasques pròpies d'atenció de la llar familiar. Així mateix, assumirà l'atenció integral de l'ancià o anciana a fi de remeiar una situació de necessitat que afecta la seua autonomia, donant suport al normal desenvolupament humà i afavorint la seua integració social.  
L'ancià o anciana, objecte d'atenció, haurà de ser de nacionalitat espanyola, amb residència habitual en els municipis de la Comunitat Valenciana, comptar 75 anys o més, podrà estar integrat en la unitat familiar o bé residir en domicili pròxim que li permeta ser susceptible de la cura d'atenció diària per part del beneficiari de l'ajuda econòmica.  
B) Requisits objectius.  
1) Que l'ancià o anciana residisca en el domicili del sol·licitant, com a integrant de la unitat familiar.  
La renda per càpita de la unitat familiar a la qual pertany el sol·licitant no podrà passar de la quantia anual de 700.000 pessetes inclosos els ingressos de l'ancià o anciana.  
S'entendrà per unitat familiar, tots aquells supòsits de convivència del beneficiari de l'ajuda amb altres persones, unides amb aquell per matrimoni o relació anàloga a la conjugal, i per llaços de parentiu de consanguinitat o afinitat fins al tercer grau.  
En el càlcul de la renda familiar anual s'inclouran els ingressos que han percebut l'ancià o anciana, i també els que ha obtingut el beneficiari de l'ajuda o qualsevol membre que integre la unitat familiar.  
S'entendrà per renda per càpita anual la quantitat que resulte en dividir els ingressos anuals bruts de la unitat familiar, pel nombre de persones que la formen.  
S'entendran per ingressos els que provenen de sous, rendes, propietats, interessos bancaris, i s'inclouran les pensions o ajudes de qualsevol dels seus membres.  
En el supòsit del beneficiari sols es podran percebre els ingressos següents:  
- La pensió mínima de viduïtat establerta per la normativa vigent.  
- Altres ingressos, derivats de propietats, interessos bancaris, o similars, sense superar aquests la quantitat de 500.000 pessetes a l'any. En cap cas podrà percebre rendiments del treball personal.  
2) Quan l'ancià o anciana no residisca en el domicili del sol·licitant, podent tenir o no llaços de parentiu amb ell.  
En aquest supòsit l'ancià o anciana podrà conviure amb altres persones que hagen arribat a l'edat de jubilació i no perceben ingressos superiors a les 500.000 pessetes anuals.  
Els ingressos ordinaris que han percebut l'ancià o anciana no podran ser superiors a la pensió mínima de jubilació. A l'import anual derivat de la percepció anteriorment esmentada es podrà afegir fins a un màxim de 500.000 pessetes anuals per altres conceptes.  
La renda per càpita anual de la unitat familiar del sol·licitant no podrà passar de les 550.000 pessetes. En aquests supòsits s'entendrà per unitat familiar la definida en el punt 1) anterior. En el càlcul d'aquesta renda no s'inclouran els ingressos de l'ancià o anciana.  
Article tercer. Meritació, durada de l'ajuda i actualització de les circumstàncies  
La meritació de l'ajuda econòmica tindrà caràcter periòdic, es produirà amb caràcter mensual, sempre que es mantinguen els requisits exigits. S'haurà de comunicar a l'administració l'alteració de qualsevol de les circumstàncies i es podrà demanar, en qualsevol moment, justificació del seu compliment mitjançant la documentació oportuna.  
Article quart. Quantia de l'ajuda econòmica  
L'import de les ajudes econòmiques serà de 10.000, 15.000, 20.000, i 25.000 pessetes d'acord amb el nivell de renda familiar.  
Article cinqué. Finançament  
Es crearà una línia de subvenció específica, d'acord amb la normativa vigent, en el capítol IV del pressupost de la Direcció General de Serveis Socials de la Conselleria de Treball i Afers Socials, dotada amb la quantitat que es determine per la Llei de Pressupostos de la Generalitat Valenciana.  
DISPOSICIONS ADDICIONALS  
Primera  
El règim de lliuraments previst quedarà condicionat a les disposicions establides per la Llei de Pressupostos de la Generalitat Valenciana per a l'exercici 1996.  
Segona  
Aquelles quantitats esmentades com a límits màxims que percebran els subjectes perceptors de les ajudes previstes seran susceptibles d'actualització mitjançant ordre del conseller de Treball i Afers Socials.  
DISPOSICIONS FINALS  
Primera  
Es faculta el conseller de Treball i Afers Socials, en l'exercici de les seues competències, perquè desplegue interprete i aplique aquest decret, mitjançant ordre, una vegada publicats els pressupostos de la Generalitat Valenciana per a l'exercici 1996, i es determinarà la convocatòria, forma i termini de presentació de les sol·licituds.  
Segona  
Aquest decret entrarà en vigor l'endemà de la seua publicació en el Diari Oficial de la Generalitat Valenciana.  
València, 3 de novembre de 1995  
El president de la Generalitat Valenciana,  
EDUARDO ZAPLANA HERNáNDEZ-SORO  
El conseller de Treball i Afers Socials,  
JOSÉ SANMARTíN ESPLUGUES


Còpia Permalink ELI